**תמיר מוסקט** (נולד ב-1972) הוא מוזיקאי ומפיק מוזיקלי ישראלי, חבר להקת "בלקן ביט בוקס" ואחד ממייסדיה.

ביוגרפיה
--------

מוסקט גדל בפתח תקווה. החל מגיל 16 היה המתופף בלהקת "איזבו", עימה הגיע לניו יורק בשנת 1995. מוסקט נשאר בעיר לאחר שהלהקה חזרה לארץ ופתח בה אולפן הקלטות. 

במסגרת פעילותו בסצנת המוזיקה האלטרנטיבית בניו יורק פגש את הסקספוניסט אורי קפלן והקים יחד איתו את הרכב מוזיקת העולם "BBB", היא להקת "בלקן ביט בוקס". הלהקה הופיעה במקומות שונים בעולם והוציאה שישה אלבומים בשנים 2005–2012. במסגרת הלהקה היה מוסקט אחראי על כלי הקשה והמחשב.

בשנת 2006 כתב את המוזיקה לסרטו של אודי אלוני "מחילות".

בשנת 2007 חזר מוסקט לארץ והחל לעבוד כמעבד ומפיק מוזיקלי במקביל לחברותו בלהקה. בין האלבומים שהפיק נמנים "שכול וכישלון" (2007) ו"הורה הסלמה!" (2013) של להקת הבילויים; "אה אה אה אהבה" (2010) של אפרת גוש; "The Alaev Family and Tamir Muskat" ‏(2011) של משפחת אלייב; "השחר 35", אלבום הסולו של סולן הבלקן ביט בוקס תומר יוסף (2011); "Different Pulses", אלבום הסולו הראשון של אסף אבידן (2012); "ואיך אצלך" של חוה אלברשטיין (2013); "תרגיל בהתעוררות" של שלומי שבן (2014); "הרצל לילנבלום" של שלום חנוך, משה לוי ואלי מגן (2021). רבים מאלבומים אלו זכו להצלחה מסחרית ולביקורות אוהדות.

בנוסף שיתף פעולה עם מוזיקאים נוספים כדוגמת שלום חנוך באלבום א-לי-מות, רונה קינן באלבום שירים ליואל, מארינה מקסימיליאן, להקת דפנה והעוגיות ועוד.

בשנת 2013 החל לעבוד יחד עם גלעד כהנא על אלבום משותף תחת השם "לא כוחות". לאלבום קדמו הסינגלים "אני לא מאושר", "להתבונן בך" (שלווה בקליפ בכיכובה של ליאת הר לב) ו"נדל"ן" (בו מתארחת הזמרת מארינה מקסימיליאן). האלבום המלא יצא במרץ 2014.

בשנת 2014 קיבל מוסקט את פרס אקו"ם על שם יאיר רוזנבלום למעבד השנה, על הפקת אלבומיהם של חוה אלברשטיין ואסף אבידן. בנימוקי הזכייה כתבו השופטים כי: 

"השירים באלבומים אלה אמנם הולחנו על ידי האמנים ששרו אותם, אך מוסקט התאים לכל אחד מהם את הצבע והצליל הנכונים לו, בזכות רגישותו וכישרונו המוזיקלי. הוא משלב היטב בין הצליל המעודכן והעממי, יודע לשים לב לפרטים ויש לו חלק נכבד בהצלחתם הגדולה של שני אלבומים אלה."

ב-2016 השיק מוסקט את הלייבל Ape records, המתמקד בהפקת סינגלים בודדים מלווים בקליפ ולא באלבומים מלאים. הסינגל הראשון שהוציא הלייבל היה של מארינה מקסימיליאן. ב-2017 יצא אלבומו של אביתר בנאי, "לשונות של אש", אשר מוסקט השתתף בהפקתו המוזיקלית. מוסקט הפיק גם את האלבום הבא של בנאי "החיים מתחילים לנגן" שיצא לאור ביוני 2021. העבודה המשותפת על האלבום נמשכה כשנתיים.

קישורים חיצוניים
----------------

* תמיר מוסקט, במיזם "אישים" לתיעוד היצירה הישראלית
* תמיר מוסקט, במסד הנתונים הקולנועיים IMDb (באנגלית)
* תמיר מוסקט, באתר "אידיבי", מאגר הידע העברי לקולנוע ישראלי ועולמי
* תמיר מוסקט, באתר ספר הקולנוע הישראלי
* תמיר מוסקט, באתר שירונט
* תמיר מוסקט, באתר ספוטיפיי
* תמיר מוסקט, באתר MusicBrainz (באנגלית)
* תמיר מוסקט, באתר Discogs (באנגלית)
* תמיר מוסקט, באתר סטריאו ומונו
* תמיר מוסקט, דף שער בספרייה הלאומית
* ליה פן, עכבר העיר אונליין, תמיר מוסקט, מפיק ומייסד ה"בלקן ביט בוקס", חוזר לארץ אחרי עשור, באתר הארץ, 24 בספטמבר 2010
* סער גמזו, גיל רוביו, קול הקמפוס, ריאיון עם תמיר מוסקט - מפיק המוזיקה הבולט של תשע"ג, באתר הארץ, 1 בספטמבר 2013
* מתן שירם, ‏תמיר מוסקט: "מצב האמנות היום הוא של פתיל קצר", באתר גלובס, 18 בפברואר 2014
* אתר למנויים בלבד בן שלו, תמיר מוסקט רוצה להמציא מחדש את תעשיית המוזיקה בישראל, באתר הארץ, 20 באוקטובר 2016
* יוסי חלילי, עכבר העיר אונליין, "שיר אחד טוב יכול לשנות את העולם", באתר הארץ, 5 במאי 2017

הערות שוליים
------------

1. ↑  הודעה על זוכי פרס אקו"ם באתר אקו"ם
2. ↑  nrg תרבות, בחודש שמיני: קליפ חדש למארינה מקסימיליאן, באתר nrg‏, 22 בספטמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299537805171
* ISNI: 0000 0004 4879 5535
* MusicBrainz: 7e0f982b-1ff0-4223-9adf-b65b391bd4af
* NKC: xx0193855
* VIAF: 315945910
* WorldCat (עם VIAF): 315945910

 |